ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
ஏழு லட்சம் பேருக்கு இ-சஞ்சீவினி டெலிமெடிசின் சேவை
நாடு முழுவதும் இதுவரை ஏழு லட்சம் பேருக்கு இ-சஞ்சீவினி டெலிமெடிசன் சேவை வழங்கப்பட்டுள்ளதாக மத்திய சுகாதாரத்துறை அமைச்சகம் தெரிவித்துள்ளது.
இந்திய அரசின் மத்திய சுகாதாரத்துறை மற்றும் குடும்ப நல அமைச்சகத்தின் சார்பில் இ-சஞ்சீவினி என்ற தேசிய டெலிமெடிசன் சேவை தொடங்கப்பட்டது. இன்று வரை ஏழு லட்சம் பேருக்கு இந்த சேவை அளிக்கப்பட்டுள்ளது. கடந்த் 11 நாட்களில் மட்டும் ஒரு லட்சம் பேருக்கு சேவை அளிக்கப்பட்டுள்ளது. இந்த தனித்தன்மை வாய்ந்த டிஜிட்டல் முறையில் இணைய வாயிலாக வெளிநோயாளிகள் சிகிச்சை ஆலோசனை பெறுவது சீராக புகழ்பெற்று வருகிறது. தினமும் 10,000-த்துக்கும் மேற்பட்டோருக்கு இ-சஞ்சீவினி வழியே ஆலோசனை வழங்கப்படுகிறது. நாட்டில் அமைக்கப்பட்ட வெளிநோயாளிகள் சேவையில் பெரும் அமைப்பாக இது வடிவம்பெற்று வருகிறது.
இ-சஞ்சீவினி வழியே இரண்டு வகையான ஆலோசனைகள் வழங்கப்படுகின்றன. பொது மருத்துவர்-மருத்துவ சிறப்பு நிபுணருக்கு இடையே நடைபெறும் ஆலோசனை மருத்துவரோடு மருத்துவர் ஆலோசனை என்ற பிரிவில் வருகிறது. நோயாளிகள்-மருத்துவர் இடையேயான ஆலோசனை இரண்டாவது பிரிவில் வருகிறது.
நாடு முழுவதும் இதுவரை 700001 பேருக்கு இ-சஞ்சீவினி வழியே ஆலோசனை வழங்கப்பட்டுள்ளது. இதில் தமிழகம்தான் முதலிடத்தில் இருக்கிறது. தமிழகத்தில் 2,31,391 பேருக்கு இ-சஞ்சீவினி முறையில் மருத்துவ ஆலோசனை வழங்கப்பட்டுள்ளது.
மேலும் விவரங்களுக்கு இந்த ஆங்கில செய்திக்குறிப்பை காணவும்;
https://www.pib.gov.in/PressReleasePage.aspx?PRID=1670952
அறிவியல் மற்றும் தொழில்நுட்பத்துறை
சந்தை விலையை விட மிகவும் குறைந்தவிலையில் தூய்மையான குடிநீர் வழங்க, நவீன தொழில்நுட்பத்தின் மூலம் தண்ணீரைத் தூய்மைப்படுத்துவதற்கு செயற்கை நுண்ணறிவால் செயல்படும் ஐஐடி முன்னாள் மாணவர்களின் புதிய தொழிலை மத்திய அமைச்சர் டாக்டர் ஜிதேந்திர சி்ங் தொடங்கி வைத்தார்
நவீன தொழில்நுட்பத்தின் மூலம் தண்ணீரைத் தூய்மைப் படுத்துவதற்கு செயற்கை நுண்ணறிவால் செயல்படும் ஐஐடி முன்னாள் மாணவர்களின் புதிய தொழிலை மத்திய அறிவியல், தொழில்நுட்பம், புவி அறிவியல் துறை இணை அமைச்சர்  டாக்டர் ஜிதேந்திர சி்ங் இன்று தொடங்கி வைத்தார் . சந்தை விலையை விட மிகவும் குறைந்தவிலையில் தூய்மையான குடிநீர் வழங்குவது இதன் நோக்கமாகும்.
மத்திய அரசின் அறிவியல், தொழில்நுட்பத் துறையின் சட்ட அந்தஸ்துள்ள அமைப்பான தொழில்நுட்ப மேம்பாட்டு வாரியத்திற்கும் குருகிராமைச் சேர்ந்த முன்னாள் ஐஐடி மாணவர்களால் அமைக்கப்பட்டுள்ள ஸ்வஜல் குடிநீர் தனியார் நிறுவனத்திற்கும் இடையே புரிந்துணர்வு ஒப்பந்தமும் கையெழுத்தானது.
இந்த நிகழ்ச்சியில் பேசிய அமைச்சர் ஜிதேந்திர சிங், திறமையும் ஆர்வமும் கொண்ட சிறிய சாத்தியமுள்ள புதிய தொழில்களுக்கு உதவி செய்ய தமது அமைச்சகம் உறுதி பூண்டுள்ளது என்றார். பிரதமர் நரேந்திர மோடியின் கனவுத் திட்டமான 2024-க்குள் அனைவருக்கும் தூய்மையான குடிநீர் வழங்குவது என்ற லட்சியத்தை இந்தியா அடைவதற்கு உதவி செய்ய இந்த தொழில்நுட்பத்தை மேம்படுத்துமாறு ஸ்வஜால் நிறுவனத்தின் இணை அமைப்பாளரும், தலைமை நிர்வாகியுமான டாக்டர் விபா திரிபாதியை அமைச்சர் கேட்டுக் கொண்டார்.
தூய்மையான குடிநீர் கிடைக்க வேண்டிய சுமார் 14 கோடி குடும்பங்களுக்கு உதவும் வகையில் மத்திய அரசின் தேசிய ஊரக குடிநீர் திட்டம், ஜல்ஜீவன் இயக்கம் போன்ற முன் முயற்சிகளுக்கு அப்பால் தனியார் துறையினரும் நவீன தொழில்நுட்பங்களுடன் தீர்வை ஏற்படுத்த முன்வர வேண்டும் என்று அமைச்சர் ஜிதேந்திர சிங் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1789136
தொழிலாளர் மற்றும் வேலைவாய்ப்பு அமைச்சகம்
ஊரடங்கு காலத்தில், தொழிலதிபர்கள் டிஜிட்டல் அல்லது ஆதார் அடிப்படையிலான மின்-அடையாளத்தைப் பயன்படுத்துவது கடினம் என்பதால் , தொழிலாளர் வருங்கால வைப்பு நிதியின் செயல்முறையை எளிதாக்குவதற்கான மின்-அடையாளத்தைப் பெறுவதற்கான மின்னஞ்சல் செயல்முறையை தொழிலாளர் வருங்கால வைப்பு நிதி நிறுவனம் அறிமுகப்படுத்துகிறது
கொவிட்-19 தொற்றுநோய் மற்றும் பிற இடையூறுகளைக் கட்டுப்படுத்த அரசாங்கம் அறிவித்த ஊரடங்கு அமலில் இருக்கும் தற்போதைய சூழ்நிலையில், தொழிலதிபர்கள் சாதாரணமாக செயல்பட இயலாத நிலையில் தொழிலாளர் வருங்கால வைப்பு நிதி நிறுவன  இணையதளத்தில் தங்கள் டிஜிட்டல் கையொப்பங்கள் அல்லது ஆதார் அடிப்படையிலான மின்-அடையாளத்தைப் பயன்படுத்துவதில் சிக்கல்களை எதிர் கொள்கின்றனர்.
தொழிலாளர்களின் சான்றுகளை அறிந்து கொள்ளுதல்  பரிமாற்ற உரிமைகோரல் சான்றளிப்பு போன்ற பல முக்கியமான பணிகள் தொழிலதிபர்களின் அங்கீகரிக்கப்பட்ட நபர்களால் அவர்களின் டிஜிட்டல் கையொப்பங்கள்  தொழிலாளர் வருங்கால வைப்பு நிதி நிறுவனத்தின்  இணையதளத்தில், ஆதார் அடிப்படையிலான மின்-அடையாளங்களைப் பயன்படுத்தி ஆன்லைனில் செய்யப்படுகின்றன. ஊரடங்கு காரணமாக, பல தொழிலதிபர்கள், ஒரு முறை ஒப்புதல்  கோரிக்கைகளை பிராந்திய அலுவலகங்களுக்கு அனுப்ப சிரமங்களை எதிர்கொள்கின்றனர்.
மேற்கண்ட சூழ்நிலையைக் கருத்தில் கொண்டு, இந்த நடைமுறையை மேலும் எளிதாக்குவதற்கு, அத்தகைய கோரிக்கைகளை மின்னஞ்சல் மூலமாகவும் ஏற்றுக்கொள்வதற்கு, தொழிலாளர் வருங்கால வைப்பு நிதி நிறுவனம்  முடிவு செய்துள்ளது. இதன் மூலம் முறையாக கையொப்பமிடப்பட்ட கோரிக்கைக் கடிதத்தின் ஸ்கேன் செய்யப்பட்ட நகலை தொழிலதிபர் சம்பந்தப்பட்ட பிராந்திய அலுவலகத்திற்கு மின் அஞ்சல் மூலம் அனுப்பலாம். பிராந்திய அலுவலகங்களின் அதிகாரப்பூர்வ மின்னஞ்சல் முகவரிகள் www.epfindia.gov.in என்ற இணையதளத்தில் கிடைக்கின்றன.
மேலும், அத்தகைய நிறுவனங்களின் அங்கீகரிக்கப்பட்ட அதிகாரிகள் டிஜிட்டல் கையொப்பங்களுக்கு ஒப்புதல் அளித்துள்ள போதிலும், டாங்கிளைக்  கண்டுபிடிக்க முடியாதவர்கள் தொழிலதிபர் போர்ட்டலில் உள்நுழைந்து ஏற்கனவே பதிவுசெய்யப்பட்ட அங்கீகரிக்கப்பட்ட கையொப்பங்களைப் பதிவு செய்வதற்கான இணைப்பு மூலம் அவர்களின் மின்-அடையாளத்தைப் பதிவு செய்யலாம். அங்கீகரிக்கப்பட்ட டிஜிட்டல் கையொப்பத்திற்கு உரிய அவர்களின் பெயர் அவர்களின் ஆதாரில் உள்ளதைப் போலவே இருந்தால், மின்-அடையாளத்தைப் பதிவு செய்வதற்கு மேலதிக ஒப்புதல் தேவையில்லை. அங்கீகரிக்கப்பட்ட பிற கையொப்பமிட்டவர்கள் தங்கள் மின் அடையாளங்களைப் பதிவுசெய்து தொழிலதிபர்களால் அங்கீகரிக்கப்பட்ட கோரிக்கைக் கடிதங்களை சம்பந்தப்பட்ட வருங்கால வைப்பு நிதி  அலுவலகங்களுக்கு அனுப்பி ஒப்புதலைப் பெறலாம்
சுற்றுலா அமைச்சகம்
பசிபிக் ஆசியா போக்குவரத்து அமைப்பு – இந்தியா இடையே ஆழமான தொடர்பை ஏற்படுத்துவது குறித்து லண்டன், உலக போக்குவரத்து சந்தையில் பிஏடிஏ தலைமை செயல் அதிகாரியை சுற்றுலாத்துறை செயலாளர் சந்தித்தார்
பசிபிக் ஆசியா போக்குவரத்து அமைப்பு – இந்தியா இடையே ஆழமான தொடர்பை ஏற்படுத்துவது குறித்து லண்டனில் நடைபெற்ற, உலகப் போக்குவரத்து சந்தை கூட்டத்தில் பசிபிக் ஆசியா போக்குவரத்து அமைப்பு தலைமை செயல் அதிகாரி திருமதி லிஸ் ஆர்டிகுவேராவை, மத்திய சுற்றுலாத்துறை செயலாளர் திரு அரவிந்த் சிங், கூடுதல் செயலாளர் திரு ராகேஷ் குமார் வர்மா ஆகியோர் சந்தித்து பேசினர்.
இந்தியாவில் அடுத்த ஆண்டு கூட்டத்தை நடத்துவதற்கான சாத்தியக் கூறுகள், பிஏடிஏ போக்குவரத்து சந்தை மற்றும் இதர ஜி20 நாடுகளின் சார்பிலான நிகழ்வுகளில் பங்கேற்றல் உள்ளிட்டவை குறித்து அவர்கள் விவாதித்தனர். லண்டனில் நவம்பர் 7-ம் தேதி தொடங்கி 9ம் தேதி வரை நடைபெற்ற உலகப் போக்குவரத்து சந்தைக் கூட்டத்தில் இந்தியா பங்கேற்றது.
பல்வேறு மாநிலங்களின் சுற்றுலாத்துறை அமைச்சர்கள், சுற்றுலாத்துறை உயர் அதிகாரிகள், இந்திய போக்குவரத்து மற்றும் சுற்றுலா துறை பிரதிநிதிகள் ஆகியோர் இக்கூட்டத்தில் கலந்துகொண்டனர்.
அவர்கள் வர்த்தகத் தொழில்துறை அமைப்பின் சர்வதேச இயக்குநர் திரு ஆண்டி பர்வலை சந்தித்துப் பேசினர். இந்தியாவில் முதலீடு செய்வதற்கான வாய்ப்புகள் மற்றும் இந்தியா எவ்வாறு முதலீட்டுக்கு உகந்த இடமாகத் திகழ்கிறது என்பது குறித்தும் அப்போது அவர்கள் விவாதித்தனர்.
----------------
AP/IR/RS/IDS
(Visitor Counter : 86
ரெயில்வே அமைச்சகம்
ஹூப்ளியில் ரயில்வே அருங்காட்சியகத்தை, மத்திய ரயில்வேத் துறை அமைச்சர் திரு பியூஷ் கோயலும், மத்திய நாடாளுமன்ற விவகாரங்கள்துறை அமைச்சர் திரு பிரகலாத் ஜோஷியும் இணைந்து நாட்டுக்கு அர்ப்பணித்தனர்
ஹூப்ளியில் அமைக்கப்பட்டுள்ள ரயில்வே அருங்காட்சியகத்தை, மத்திய ரயில்வே, தொழில் மற்றும் வர்த்தகத்துறை அமைச்சர் திரு பியூஷ் கோயல், மத்திய நாடாளுமன்ற விவகாரங்கள், நிலக்கரி மற்றும் சுரங்கத்துறை அமைச்சர் திரு பிரகலாத் ஜோஷி ஆகியோர், இன்று காணொலிக் காட்சி வாயிலாக நாட்டுக்கு அர்ப்பணித்தனர். மத்திய ரயில்வேத்துறை இணை அமைச்சர் திரு சுரேஷ் சி அங்காடி தலைமையில் நடைபெற்ற இந்த நிகழ்ச்சியில், உயர் அதிகாரிகளும், பிரமுகர்களும் கலந்து கொண்டனர்.
வடக்கு கர்நாடகாவில் அமைக்கப்பட்டுள்ள முதல் ரயில் அருங்காட்சியகம் இதுதான். தென்மேற்கு ரயில்வே வட்டாரத்தி்ல், மைசூருக்கு அடுத்தபடியாக ரயில் அருங்காட்சியகம் ஹூப்ளியில் அமைக்கப்பட்டுள்ளது.
இந்த நிகழ்ச்சியில் உரையாற்றிய திரு பியூஷ் கோயல், “ரயில்வேத் துறை நம் அனைவருடனும் உணர்வுபூர்வமாக இணைந்துள்ளது. இது நம் வாழ்வில் முக்கிய பங்கு வகிக்கிறது. நமது வாழ்க்கையில் பல்வேறு காலக்கட்டங்களில், தனிப்பட்ட பயணங்களுக்கு சாட்சியாகவும் உள்ளது” என்று குறிப்பிட்டார். ரயில்வண்டிகளில் பயணம் செய்து இந்தியாவை புரிந்து கொள்வதையே மகாத்மா காந்தி விரும்பினார் என்றும் ரயில்வேத்துறை மாபெரும் மாறுதல்களை அடைந்து வந்திருக்கிறது என்றும் அவர் மேலும் கூறினார். இந்த மாற்றங்களுக்கு பெருமை சேர்க்கும் நினைவகமாக அருங்காட்சியகம் திகழ்வதாகவும், நமது நாட்டின் வரலாற்றையும், பண்பாட்டையும் குறித்து சமுதாயத்திற்கு விழிப்புணர்வு ஏற்படுத்த இது உதவும் என்றும் திரு பியூஷ் கோயல் தெரிவித்தார். முடக்கக் காலத்தில் மிகச் சிறந்த பணியாற்றியதற்காக ரயில்வே அதிகாரிகளை அவர் பாராட்டினார்.
இந்த நிகழ்ச்சியில் பேசிய திரு பிரகலாத் ஜோஷி, வரலாற்றுபூர்வமாக மிக முக்கியமான ரயில் நிலையமாக விளங்கும் ஹூப்ளியில் அருங்காட்சியகம் அமைத்திருப்பது மிகப் பொருத்தமானது என்றும் இந்தப் பிராந்தியத்தில், சுற்றுலாப் பயணிகளை ஈர்க்கும் தலமாக இது விளங்கும் என்றும் கூறினார்.
-------
(Visitor Counter : 116
குடியரசுத் தலைவர் செயலகம்
கடல் மார்க்கமக உலகை சுற்றிவந்த குழு குடியரசுத் தலைவருடன் சந்திப்பு
ஐ.என்.எஸ்.வி. தாரிணி கப்பலில் கடல் மார்க்கமாக சமீபத்தில் உலகைச் சுற்றி வந்த இந்திய கடற்படையின் ஆறு பெண் அதிகாரிகள் இன்று  தில்லி குடியரசுத் தலைவர் மாளிகையில் குடியரசுத் தலைவர் திரு. ராம் நாத் கோவிந்தை சந்தித்தனர்.
பெண் அதிகாரிகளை குடியரசுத் தலைவர் மாளிகைக்கு வரவேற்ற குடியரசுத் தலைவர், அவர்கள் மேற்கொண்ட இந்த சாகச பயணம் சீற்றம் நிறைந்த கடலில் கடுமையான வானிலை, 194 நாட்களில் 20 ஆயிரம் கிலோ மீட்டர் கடல் பயணம் என்பது சவால்கள் நிறைந்தது என்று கூறினார். அவர்களது வெற்றி அவர்களது விட்டுக்கொடுக்காத துணிச்சலான அணுகுமுறை, உறுதிப்பாடு, குழுச் செயல்பாடு, மன மற்றும் உடல் உறுதி மற்றும் நிபுணத்துவ சிறப்பு ஆகியவற்றை எடுத்துக்காட்டுகிறது.
இந்தக் குழு பெற்றுள்ள வெற்றி எனபது அவர்களுக்கு மட்டும் உரித்தானது அல்ல என குடியரசுத் தலைவர் குறிப்பிட்டார். இது ஒவ்வொரு பெண் குழந்தைக்கும் உரித்த்தானதாகவும் ஊக்கமளிப்பதாகவும் உள்ளது என்றார். இந்த வெற்றி மகளிரின் ஆற்றலை வெளிப்படுத்துவது என்றும் அவர் தெரிவித்தார்.
(Visitor Counter : 140
நிதி அமைச்சகம்
1.22 கோடி கிசான் கிரெடிட் கார்டுகள் சிறப்பு நிறை செறிவு இயக்கத்தின் கீழ் ரூ. 1,02,065 கோடி நிதி வழங்கப்பட்டது
கோவிட்-19 காரணமாக ஏற்பட்ட பெரும் அதிர்ச்சியிலிருந்து விவசாயத் துறையைத் காப்பாற்றும் முயற்சியாக, விவசாயி கடன் அட்டை  மூலம் விவசாயிகளுக்கு சலுகை கடன் வழங்க சிறப்பு நிறை செறிவு இயக்கம் நடந்து வருகிறது. 17.08.2020 நிலவரப்படி, 1.22 கோடி KCC களுக்கு  கடன் வரம்பு ரூ. 1,02,065 கோடி வழங்கப்பட்டது. கிராமப்புறப் பொருளாதாரத்தைப் புதுப்பிப்பதுடன், விவசாய வளர்ச்சியைத் துரிதப்படுத்த மேலும் நீண்ட தூரம் செல்ல வேண்டும்.
சுயசார்பு இந்தியா தொகுப்பின் ஒரு பகுதியாக, ரூ. 2 லட்சம் கோடி சலுகைக் கடன் வழங்குவதாக அரசாங்கம் அறிவித்திருந்தது நினைவிருக்கலாம், இது மீனவர்கள் மற்றும் பால் விவசாயிகள் உட்பட 2.5 கோடி விவசாயிகளுக்கு பயனளிக்கும்.
சிறப்பு சேவைகள் மற்றும் கட்டுரைகள்
தடுப்பூசித் திட்டத்தை வெற்றி பெறச் செய்த மத்திய, மாநில அரசுகளுக்கு ஆளுநர் தமிழிசை செளந்தரராஜன் பாராட்டு
தடுப்பூசித் திட்டத்தை வெற்றி பெறச் செய்த மத்திய, மாநில அரசுகளை பாராட்டுவதாக தெலங்கானா ஆளுநர் டாக்டர். தமிழிசை செளந்தரராஜன் தெரிவித்தார்.
சென்னை கே.கே.நகரில் உள்ள தொழிலாளர் காப்பீட்டுக் கழக மருத்துவக் கல்லூரி மற்றும் மருத்துவமனையில் கோவிட் 19 மற்றும் தடுப்பூசித் திட்ட மேலாண்மை குறித்து நடந்த விழாவில் சிறப்பு விருந்தினராக தெலங்கானா ஆளுநரும், புதுச்சேரி துணைநிலை ஆளுநருமான டாக்டர். தமிழிசை செளந்தரராஜன் கலந்து கொண்டார்.
அப்போது மாணவர்களிடையே கலந்துரையாடிய டாக்டர். தமிழிசை செளந்தரராஜன், 14 வயதுடைய குழந்தைகளுக்கு இன்று தடுப்பூசி செலுத்த உள்ளோம், 18 வயதிற்கு மேற்பட்டவர்களுக்கு தடுப்பூசி செலுத்திய பிறகு, கொரோனா வைரஸ் குழந்தைகளை தாக்கக் கூடும் என்று வல்லுனர்கள் கணித்துள்ளனர். அதனால்தான் ஏற்கெனவே முன்களப் பணியாளர்கள் தொடங்கி பொதுமக்கள், 15-18 வயதுடையோர் என அனைவருக்கும் இந்த தடுப்பூசி செலுத்தி சாதனைப் படைத்துள்ள நிலையில், தற்போது 12 – 14 வயதுடைய குழந்தைகளுக்கு தடுப்பூசி செலுத்தி மிகப் பிரம்மாண்டமான சாதனையை நம் நாடு படைக்க உள்ளது. ஏற்கெனவே 170 கோடி தடுப்பூசி செலுத்தியுள்ளோம். சுயசார்பு இந்தியா மூலம் தடுப்பூசி, பி பி இ கிட் ஆகியவற்றை உள்நாட்டிலேயே தயாரிக்க பிரதமர் ஊக்குவித்தார். முதல் நாள் தடுப்பூசி செலுத்துகையில், இவ்வளவு தடுப்பூசி செலுத்தி விடுவோமா என்ற அச்சமும், பக்கவிளைவுகள் குறித்த பீதியும் இருந்தது. ஆனால் பக்கவிளைவுகள் எதுவுமின்றி 150 கோடி மக்களுக்கு தடுப்பூசி செலுத்தி விட்டோம். அதுமட்டுமல்லாமல் 100 நாடுகளுக்கும் மேலாக தடுப்பூசியை ஏற்றுமதி செய்துள்ளோம். பிற நாடுகளை எதிர்பாராமல் உள்நாட்டிலேயே தடுப்பூசி தயாரித்து, மக்களுக்கு இலவசமாக கொடுத்துள்ளோம். எந்த நாடும் செய்யாத சாதனையை இந்தியா செய்துள்ளது. இதற்கு மத்திய அரசையும், இந்த திட்டத்தை மக்களுக்கு எடுத்துச் சென்ற மாநில அரசுகளையும் பாராட்ட வேண்டும். அத்தோடு பொதுமக்கள், விஞ்ஞானிகள், மருத்துவர்கள், மருத்துவப் பணியாளர்கள் என அனைவருக்கும் நன்றி தெரிவிக்க வேண்டும் என்றார் தமிழிசை சவுந்தரராஜன்.
இந்த நிகழ்ச்சியில் ஆளுநர் தமிழிசையின் கணவரும் மூத்த மருத்துவருமான திரு. செளந்தரராஜன், தொழிலாளர் காப்பீட்டுக் கழக மருத்துவக் கல்லூரி மற்றும் மருத்துவமனை முதல்வர் மருத்துவர். சவுமியா சம்பத் ஆகியோர் கலந்து கொண்டனர்.
புவி அறிவியல் அமைச்சகம்
தற்போது நடைபெற்று வரும் கடற்கரை தூய்மை இயக்கம் சமூகத்தின் அனைத்து தரப்பினரின் மகத்தான வரவேற்பை பெற்றுள்ளதாக மத்திய அமைச்சர் டாக்டர் ஜிதேந்திர சிங் கூறியுள்ளார்
தற்போது நடைபெற்று வரும் 75 நாள் கடற்கரை தூய்மை இயக்கம் சமூகத்தின் அனைத்து தரப்பினரின் மகத்தான வரவேற்பை பெற்றுள்ளதாக மத்திய அறிவியல், தொழில்நுட்பத்துறை இணை அமைச்சர்  புவிஅறிவியல் துறை இணை அமைச்சர்  டாக்டர் ஜிதேந்திர சிங் கூறியுள்ளார்.
புதுதில்லியில் இன்று செய்தியாளர்களிடம் பேசிய அவர், இந்த இயக்கத்தில் ஆளுநர்கள், முதலமைச்சர்கள் மத்திய அமைச்சர்கள், பிரமுகர்கள், திரைப்படம் மற்றும் விளையாட்டு ஆளுமைகள், சமூக சேவைக் குழுக்கள், மிகுந்த ஆர்வத்தோடு பங்கேற்று உறுதிமொழி ஏற்பதன் மூலம், தங்கள் ஆதரவை தெரிவிப்பதாக கூறினார். உலகிலேயே நீண்ட கடற்கரையைக் கொண்ட இந்தியாவில் ‘தூய்மையான கடல் பாதுகாப்பான கடல்’ என்ற மையப் பொருளுடன் மத்திய அமைச்சகங்கள், துறைகள், கடற்கரை பகுதியில் உள்ள மாநில அரசுகள், ஆகியவற்றின் ஒத்துழைப்புடன் மத்திய புவிஅறிவியல் அமைச்சகம் இந்த இயக்கத்தை நடத்துவதாக அமைச்சர் தெரிவித்தார்.
சர்வதேச கடற்கரை தூய்மை தினம் இன்னும் 3 நாட்களில் செப்டம்பர் 17 அன்று கடைப்பிடிக்கப்படும் நிலையில், அந்நாளில் தாம் மகாராஷ்ட்ராவின் ஜூஹூ கடற்கரை தூய்மை இயக்கத்தில் ஆளுநர் திரு பகத் சிங் கோஷியாரி, துணை முதலமைச்சர் திரு தேவேந்திர பட்னவிஸ், ஆகியோருடன் கலந்து கொள்ளவிருப்பதாக தெரிவித்தார்.
கடற்கரையோரமாக உள்ள ஒடிசா, மேற்கு வங்கம், கோவா, குஜராத், கேரளா உள்ளிட்ட மாநிலங்களில் பங்கேற்கும் மத்திய அமைச்சர்களின் விவரங்கள் பற்றி அமைச்சர் எடுத்துரைத்தார்.
தமிழ்நாட்டில் சென்னை கடற்கரை தூய்மை இயக்கத்தில் செப்டம்பர் 17 அன்று மத்திய தகவல் ஒலிபரப்பு, மீன்வளம், கால்நடை பராமரிப்பு மற்றும் பால்வளத்துறை இணை அமைச்சர் டாக்டர் எல் முருகன் பங்கு பெறுவதாகவும், புதுச்சேரி கடற்கரையில் தெலங்கானா ஆளுநரும் புதுச்சேரி துணை நிலை ஆளுநருமான டாக்டர் தமிழிசை சவுந்தரராஜன் பங்கேற்பதாகவும் டாக்டர் ஜிதேந்திர சிங் தெரிவித்தார். கடற்கரையோர மாநிலங்களைச் சேர்ந்த நாடாளுமன்ற உறுப்பினர்களும் இந்த இயக்கத்திற்கு முழு ஆதரவு தருவதாக உறுதியளித்துள்ளனர் என்று அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1858999
பாதுகாப்பு அமைச்சகம்
11 ரேடார் கருவிகள் வாங்க பாதுகாப்புத்துறை அமைச்சகம் ஒப்பந்தம்
இந்திய கடற்படை மற்றும் கடலோர காவல்படை பயன்பாட்டுக்காக, விமான நிலையங்களில் பயன்படுத்தப்படும் 11 கண்காணிப்பு ரேடார்களை கொள்முதல் செய்ய, மகிந்திரா டெலிபோனிக்ஸ் இன்டகரேட்டட் சிஸ்டம்ஸ் என்ற நிறுவனத்துடன் பாதுகாப்புத்துறை அமைச்சகம் இன்று ஒப்பந்தம் செய்துள்ளது.
‘பொருட்களை வாங்கி தயாரிக்கும் பிரிவு’-ன் கீழ் இந்த கொள்முதல் ரூ.323.47 கோடி செலவில் மேற்கொள்ளப்படும். இந்த ரேடார்களை பொருத்துவதன் மூலம் கடற்படை மற்றும் கடலோர காவல் படையின் விமான தளங்களின் பாதுகாப்பு மற்றும் செயல்திறன் அதிகரிக்கும்.
இந்த ஒப்பந்தத்தில் கையெழுத்திடுவது, தற்சார்பு இந்தியா திட்டத்தின் ஒரு சாதனை. தொழில்நுட்ப பகிர்வு, திறன் மேம்பாடு மற்றும் உள்நாட்டு உற்பத்தி, மற்றும் வேலைவாய்ப்பை இந்த ஒப்பந்தம் அதிகரிக்கும்.
மேலும் விவரங்களுக்கு:
https://pib.gov.in/PressReleasePage.aspx?PRID=1724052
குடியரசுத் தலைவர் செயலகம்
ஈத் திருநாளையொட்டி  குடியரசுத் தலைவர் வாழ்த்து.
ஈத் திருநாளையொட்டி , குடிமக்களுக்கு இந்தியக் குடியரசுத் தலைவர் திரு. ராம்நாத் கோவிந்த் வாழ்த்து தெரிவித்துள்ளார்.
“வெளிநாடு வாழ் இந்தியர்கள் உட்பட இந்திய குடிமக்கள் அனைவருக்கும் புனித ரமலான் மாதத்தின் வழிபாடுகளையும் நோன்பையும் அடுத்து வரும் Id-ul-Fitr திருநாளுக்கான வாழ்த்துக்கள். இந்தப் பண்டிகை அன்பு அமைதி சகோதரத்துவம் நல்லிணக்கம் ஆகியவற்றை வெளிப்படுத்துகிறது. சமுதாயத்தில் மிகவும் பாதிக்கப்படக்கூடிய பிரிவு மக்கள் மீது அக்கறை செலுத்தவும், அவர்களுடன் பகிர்ந்து கொள்வதும் எங்கள் நம்பிக்கை என்பதை இந்த நேரத்தில் மீண்டும் உறுதி அளிக்கிறோம்.
கோவிட்-19 வைரஸ் காரணமாக உருவாகியுள்ள எதிர்பாராத நெருக்கடியை நாம் எதிர் கொண்டிருக்கும் இந்த நேரத்தில், ஈகை என்ற தன்மையை  நாம் மேலும் உத்வேகத்துடன் தொடர வேண்டும். சமூக விலகியிருத்தல் விதிமுறைகளைப் பின்பற்றுவது, பாதுகாப்பாக இருப்பதற்கான அனைத்து முன்னெச்சரிக்கை நடவடிக்கைகளையும் கடைப்பிடிப்பது; இந்த சவாலை விரைவில் வெற்றி கொள்வது என்று நாம் உறுதி பூண வேண்டும். இரக்கம், தொண்டு, நம்பிக்கை ஆகிய உலக அளவிலான மதிப்புகளை உலகிற்கு இந்த ஈத் திருநாள் கொண்டு வரட்டும்.”
குடியரசுத் தலைவர் தமது வாழ்த்துச் செய்தியில் இவ்வாறு தெரிவித்துள்ளார்.
குடியரசுத் தலைவரின் வாழ்த்துச் செய்தியை இந்தியில் வாசிக்க இங்கே சொடுக்கவும்
பிரதமர் அலுவலகம்
ரமலான் புனித மாதத் துவக்கம் – பிரதமர் வாழ்த்து
ரமலான் புனித மாதத் துவக்கத்தை முன்னிட்டு பிரதமர் திரு நரேந்திர மோடி மக்களுக்கு தனது வாழ்த்துகளை தெரிவித்துள்ளார்.
அனைவருக்கும் ரமலான் வாழ்த்துகள். நல்லிணக்கம், அன்பு மற்றும் தர்மம் குறித்து எடுத்துரைத்த பைகாம்பர் முகமது சஹாப் எண்ணங்களை நாம் நினைவு கொள்வோம். இந்த பண்புகளை தான் ரமலான் புனித மாதமும் எடுத்துரைக்கிறது என்று பிரதமர் தனது வாழ்த்து செய்தியில் கூறியுள்ளார்.
(Visitor Counter : 88
நிலக்கரி அமைச்சகம்
வர்த்தக நிலக்கரிச் சுரங்க வேலைகள் வளர்ச்சிக்கான புதிய சகாப்தத்தை சத்திஸ்கரில் தொடங்கி வைக்கும்: பிரகலாத் ஜோஷி
வணிக நிலக்கரிச் சுரங்க வேலைகளின் தொடக்கம் வளர்ச்சி மற்றும் மேம்பாட்டுக்கான புதிய சகாப்தத்தை சத்திஸ்கரில் தொடங்கி வைக்கும் என்று மத்திய நிலக்கரி மற்றும் சுரங்கங்கள் அமைச்சர் திரு. பிரகலாத் ஜோஷி கூறினார். சத்திஸ்கருக்கு பயணம் மேற்கொண்ட திரு ஜோஷி ஊடகங்களிடம் பேசுகையில், அம்மாநிலத்தின் மக்களுக்கு 60,000-க்கும் அதிகமான வேலைவாய்ப்புகளை இது உருவாக்கும் என்று தெரிவித்தார். வணிக நிலக்கரி சுரங்கப் பணிகளின் கீழ் வருடத்துக்கு ரூ 4,400 கோடி வருவாயும், கூடுதல் குறைந்தபட்சத் தொகையாக ரூ 2,000 கோடியும் மாநிலத்துக்கு கிடைக்கும் என்று அவர் மேலும் கூறினார். கூடுதலாக, மாநிலத்தின் பல்வேறு மாவட்டக் கனிம அமைப்பு நிதியங்களுக்கு சுமார் ரூ. 25 கோடியை வணிக நிலக்கரிச் சுரங்கப் பணிகள் அளிக்கும். இதை நிலக்கரிச் சுரங்கங்களைச் சுற்றியுள்ளப் பகுதிகளின் ஒருங்கிணைந்த வளர்ச்சிக்குப் பயன்படுத்திக் கொள்ளலாம்.
மாநிலத்தின் வர்த்தக நிலக்கரி ஏலங்களின் கீழ் கொண்டு வரப்பட்ட 3 புதிய சுரங்கங்களுடன் 5 சுரங்கங்களை மாற்றும் படி சத்திஸ்கர் அரசிடம் இருந்து வந்த ஆலோசனையை நிலக்கரி அமைச்சகம் ஏற்றுக் கொண்டதாக மத்திய அமைச்சர் கூறினார்.மாநிலத்தில் உள்ள 9 சுரங்கங்கள் தற்சமயம் வர்த்தக ஏலத்தின் கீழ் கொண்டு வரப்பட்டுள்ளன என்று அவர் மேலும் கூறினார்.
சவுத் ஈஸ்டர்ன் கோல்பீல்ட்ஸ் லிமிடெட்டின்  செயல்பாட்டை மத்திய அமைச்சர் ஆய்வு செய்தார். கோவிட் நெருக்கடியின் போது நிலக்கரி வீரர்கள் செய்த கடினமான வேலையை அவர் அங்கீகரித்தார். கடற்பாசி இரும்பு மற்றும் எஃகுத் தொழில்களின் பிரதிநிதிகளுடன் அவர் உரையாடினார்.
வளர்ந்து வரும் நிலக்கரித் தேவைகளுக்கான நிலக்கரியை எடுத்து செல்லுதலில் எதிர்கொள்ளப்படும் போக்குவரத்து சவால்களை சமாளிப்பதையும், பிராந்தியத்துக்கு பயணிகள் ரயில் போக்குவரத்தை வழங்குவதையும் சத்திஸ்கர் கிழக்கு ரயில்வேயின்  ரயில் பாதை கருத்தில் கொண்டுள்ளது.
பாதுகாப்பு அமைச்சகம்
ராணுவ மருத்துவப் படையின் மூத்த தளபதியாக லெப்டினன்ட் ஜெனரல் பிபின் பூரி பதவி ஏற்றார்
ஜெனரல் பிபின் பூரி பதவி ஏற்றார். அவர் 2017 நவம்பர் ஒன்றாம் தேதி முதல் ஆயுதப்படை, மருத்துவச் சேவையின் தலைமை இயக்குநராகப் பணியாற்றி வந்தார்.
லெப்டினன்ட் ஜெனரல் பிபின் பூரி, புனேயில் உள்ள ஆயுதப்படை மருத்துவக் கல்லூரியில் பட்டம் பெற்றார். அவர் 1979 டிசம்பர் எட்டாம் தேதி ராணுவ மருத்துவப்படையில் சேர்ந்தார். அவர், பொது அறுவைச்சிகிச்சையில் தனது முதுநிலைப் பட்டப்படிப்பை 1985-ல் ஆயுதப்படை மருத்துவக்கல்லூரியில் நிறைவு செய்தார். பின்னர் 1993-ல் சண்டிகரில் உள்ள முதுநிலை மருத்துவக் கல்வி மற்றும் ஆராய்ச்சி நிறுவனத்தின் எம்.சிஎச் பட்டத்தை பெற்றார்.
-----
(Visitor Counter : 101
குடியரசுத் தலைவர் செயலகம்
11வது தேசிய வாக்காளர் தின கொண்டாட்டம் : குடியரசுத் தலைவர் பங்கேற்பு
இந்திய தேர்தல் ஆணையம் நடத்திய 11வது தேசிய வாக்காளர் தினக் கொண்டாட்டத்தில் குடியரசுத் தலைவர் திரு ராம் நாத் கோவிந்த், காணொலிக் காட்சி மூலம் பங்கேற்று உரையாற்றினார்.
இந்நிகழ்ச்சியில் 2020-21ம் ஆண்டுக்கான தேசிய விருதுகளை குடியரசுத் தலைவர் வழங்கினார். ‘ஹலோ வாக்காளர்கள்’ என்ற ஆன்லைன் டிஜிட்டல் வானொலி சேவையையும் குடியரசுத் தலைவர் தொடங்கி வைத்தார். இந்நிழ்ச்சியில் குடியரசுத் தலைவர் பேசியதாவது:
தேசிய வாக்காளர் தினத்தில், மதிப்பு மிக்க ஓட்டுரிமையை நாம் மதிக்க வேண்டும் என்பதை நினைவுபடுத்த விரும்புகிறேன்.
ஓட்டுரிமை சாதாரண உரிமை அல்ல. இதற்காக உலகம் முழுவதும் மக்கள் போராடுகின்றனர். சுதந்திரம் பெற்றதிலிருந்து, நமது அரசியலமைப்புச் சட்டம், அனைத்து குடிமக்களுக்கும் மதம், இனம், ஜாதி பாகுபாடின்றி சம ஓட்டுரிமையை அளித்துள்ளது. இதற்காக, அரசியலமைப்புச் சட்டத்தை உருவாக்கியவர்களுக்கு நாம் கடமைபட்டுள்ளோம். அரசியலமைப்பு சட்டத்தை உருவாக்கிய பாபாசாகிப் டாக்டர் அம்பேத்கர், ஓட்டுரிமையை மிக உயர்ந்ததாகக் கருதினார். அதனால் ஓட்டுரிமை பெற்றவர்கள், குறிப்பாக முதல் முறை வாக்களிக்கும் இளைஞர்கள், தங்கள் ஜனநாயகக் கடமையை நிறைவேற்ற வேண்டும், அதுபோல் அடுத்தவர்களும் வாக்களிக்க ஊக்குவிக்க வேண்டும்.
இவ்வாறு குடியரசுத் தலைவர் திரு ராம் நாத் கோவிந்த் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1692101
(Visitor Counter : 175
பிரதமர் அலுவலகம்
பிரதமர் மே 10 அன்று ராஜஸ்தான் பயணம்
ரூ.5500 கோடி மதிப்பிலான உள்கட்டமைப்பு திட்டங்களுக்கு பிரதமர் அடிக்கல் நாட்டி, அர்ப்பணிக்கவுள்ளார்
பல்வேறு சாலை மற்றும் ரயில்வே திட்டங்கள் போக்குவரத்தை மேம்படுத்தி வர்த்தகத்திற்கும் வசதியை ஏற்படுத்தும்
உதய்பூர் ரயில் நிலையத்தின் மறுசீரமைப்பு பணிகளுக்கு பிரதமர் அடிக்கல் நாட்டவுள்ளார்
அபுசாலையில் உள்ள பிரம்மகுமாரிகள் சாந்திவன் வளாகத்திற்கு செல்லும் பிரதமர், அறக்கட்டளையின் அதிநவீன சிறப்பு அறக்கட்டளை சர்வதேச மருத்துவமனைக்கும் அடிக்கல் நாட்டவுள்ளார்
பிரதமர் திரு நரேந்திர மோடி மே 10 அன்று ராஜஸ்தான் செல்லவுள்ளார். காலை 11 மணியளவில் நத்தட்வாராவில் உள்ள ஸ்ரீநாத்ஜி கோயிலுக்கு பிரதமர் செல்லவுள்ளார். முற்பகல் 11.45 மணியளவில் அங்கு பல்வேறு வளர்ச்சித் திட்டப்பணிகளுக்கு அடிக்கல் நாட்டி, நாட்டிற்கு அர்ப்பணிக்கவுள்ளார். மாலை 3.15 மணியளவில் அபு சாலையில் உள்ள பிரம்ம குமாரிகளின் சாந்திவன் வளாகத்திற்கு பிரதமர் செல்லவுள்ளார்.
நத்தட்வாராவில் பிரதமர்
ரூ.5500 கோடி மதிப்பிலான உள்கட்டமைப்பு திட்டங்களுக்கு பிரதமர் அடிக்கல் நாட்டி, அர்ப்பணித்து தொடங்கி வைக்கவுள்ளார். இப்பிராந்தியத்தில் உள்கட்டமைப்பு மற்றும் போக்குவரத்தை மேம்படுத்துவதை இத்திட்டங்கள் நோக்கமாக கொண்டுள்ளது. சாலை மற்றும் ரயில்வே திட்டங்கள் சரக்கு மற்றும் சேவை நடவடிக்கைகளில் வசதிகளை ஏற்படுத்துவதுடன் வர்த்தகத்திற்கு ஊக்கமளித்து இப்பிராந்தியத்தில் மக்களின் சமூகப் பொருளாதார நிலையையும் மேம்படுத்தும்.
ராஜ்சமந்த், உதய்பூர் ஆகிய இரண்டு வழித்தடங்களில் மேம்பாட்டிற்காக சாலை கட்டமைப்பு திட்டங்களுக்கு பிரதமர் அடிக்கல் நாட்டவுள்ளார்.
மக்களின் வசதிகளை மேம்படச் செய்யும் வகையில் உதய்பூர் ரயில் நிலையத்தின் மறுசீரமைப்பு பணிகளுக்கு பிரதமர் அடிக்கல் நாட்டவுள்ளார். ராஜ்சமந்தில் நத்தட்வாராவில் இருந்து நத்தட்வாரா நகரம் வரை புதிய வழித்தடத்தை அமைப்பதற்காக ரயில்வே திட்டத்திற்கும் அவர் அடிக்கல் நாட்டவுள்ளார்.
மேலும், என்எச்-48ன் உதய்பூர் முதல் ஷாம்னாஜி வரை 114 மீட்டர் தொலைவிலான 6 வழிப்பாதை; என்எச் 25-ன் பார்-பிலாரா-ஜோத்பூர் பிரிவுகளின் 110 கி.மீ. தொலைவிற்கு அகலமாக்கப்பட்ட 4 வழிப்பாதை; என்எச் 58இ-ன் 48 கி.மீ. தொலைவிலான இரண்டு வழிப்பாதை ஆகிய மூன்று தேசிய நெடுஞ்சாலை திட்டங்களையும் பிரதமர் நாட்டிற்கு அர்ப்பணிக்கவுள்ளார்.
பிரம்ம குமாரிகளின் சாந்திவன் வளாகத்தில் பிரதமர்
பிரதமரின் சிறப்புக் கவனம் மூலம் நாடு முழுவதும் உள்ள ஆன்மிக தலங்களுக்கு புத்துயிர் அளிப்பதற்கு உத்வேகம் அளிக்கப்பட்டு வருகிறது. அதன் தொடர்ச்சியாக பிரம்மகுமாரிகளின் சாந்திவன் வளாகத்திற்கு பிரதமர் செல்லவுள்ளார். அங்கு அவர் அறக்கட்டளையின் அதிநவீன சிறப்பு சர்வதேச மருத்துவமனைக்கு அடிக்கல் நாட்டவுள்ளார். செவிலியர் கல்லூரியில் விரிவாக்கம், ஷிவ்மணி முதியோர் இல்லத்தில் இரண்டாவது பிரிவு ஆகியவற்றிற்கு அபுசாலையில் அமைந்துள்ள அதிநவீன சிறப்பு அறக்கட்டளை சர்வதேச மருத்துவமனை 50 ஏக்கர் நிலப்பரப்பில் அமைக்கப்படுகிறது. இம்மருத்துவமனை இப்பகுதியில் உலகத்தரம் வாய்ந்த மருத்துவ வசதிகளை அளித்து ஏழை மற்றும் பழங்குடியின மக்கள் பயன்பெறும் வகையில் செயல்படும்.